钦定古今图书集成/明伦汇编/氏族典/第513卷 > 《凌迪知万姓统谱》 > 郄鉴
## 钦定古今图书集成/明伦汇编/氏族典/第513卷 > 《凌迪知万姓统谱》 > 郄鉴

按《晋书郄鉴传》，“鉴字道徽，高平金乡人，汉御史大夫
虑之元孙也。少孤贫，博览经籍，躬耕陇亩，吟咏不倦。
赵王伦辟为掾，鉴闭门自守，不染逆节。惠帝反正，累
迁太子中舍人，中书侍郎。及京师不守，鉴归乡里。于
时所在饥荒，鉴”宗族及乡曲孤老赖而全济者甚
多，咸相避难于鲁之峄山。元帝初镇江左，承制假鉴
龙骧将军、兖州刺史。永昌初，征拜领军将军。明帝初
即位，王敦专制，内外危逼，谋仗鉴为外援，由是拜兖
州刺史、都督扬州江西诸军。敦忌之，表为尚书令。还
台，遂与帝谋灭敦。既而钱凤攻逼京都，鉴以尚书令
领诸屯营。及凤平，封高平侯，领徐州刺史。及祖约苏
峻反，鉴闻难，便欲率所领东赴。鉴登坛慷慨，三军争
为用命。会峻死，苏逸等走吴兴，鉴遣参军李闳追斩
之。拜司空，加侍中，更封南昌县公，加都督扬州吴郡
诸军事，进位太尉。寻薨，时年七十一，谥曰文成。兄子
迈，位至护军。二子：愔、昙。